Gesztussal felejtethetné a baltagate-et Magyarország
Magyarország javíthatná a viszonyát Örményországgal, ha elismerné, hogy 1915-ben népirtás történt - mondta Akopján Nikogosz, az Országos Örmény Önkormányzat elnökhelyettese kedden.
Akopján Nikogosz, aki Az Örmény Kultúráért Alapítvány elnöke is, úgy látja, hogy az Oszmán Birodalomban 1915-ben elkövetett örmény népirtás hivatalos elismerésével Magyarország gesztust gyakorolhatna. Ez hozzájárulhatna a magyar-örmény viszony rendezéséhez, amely a Magyarországon börtönbüntetését töltő Ramil Safarov azeri katona augusztus 31-i átadása miatt feszültté vált - tette hozzá.

Kedden a News.am örmény hírportálon rövid interjú jelent meg Akopján Nikogosszal, amelynek orosz és angol változatában az olvasható, hogy Magyarország csak az örmény népirtás elismerésével rendezheti viszonyát Örményországgal. Ezt pontosította az MTI-nek nyilatkozva Akopján Nikogosz, hozzátéve, az örmény nyelvű hírben arról beszélt, hogy a magyarországi örmények elvárják a népirtás elismerését.

Az Országos Örmény Önkormányzat elnökhelyettese elmondta, hogy ismeretei szerint eddig a világ 49 országa, köztük Lengyelország és Szlovákia is népirtásnak ismerte el a mintegy másfél millió örmény halálát. Ezzel kapcsolatban szólt arról is, hogy 2005-ben, a népirtás 90. évfordulójának évében az Országos Örmény Önkormányzat kezdeményezte, hogy az Országgyűlés ismerje el az örmény genocídium tényét. Az ügyben hatpárti egyetértés körvonalazódott, de -  feltehetően Törökország politikai nyomása miatt - nem jött létre.

A News.am írása szerint Martonyi János külügyminiszternek az Országos Örmény Önkormányzat két vezetőjével, Serkisian Szeván Simon elnökkel és Avanesian Alex Artin elnökhelyettessel szeptember 6-án folytatott megbeszélésén felmerült annak lehetősége, hogy a magyarországi örmények küldöttsége Jerevánba utazzon, de ezt az önkormányzat elutasította. Akopján Nikogosz erről az MTI-nek elmondta, hogy nem volt jelen a megbeszélésen, az önkormányzat azonban most is készen áll arra, hogy részt vegyen a magyar-örmény viszony rendezésében. Küldöttség indítását tervezték, de csak abban az esetben látják értelmét a jereváni utazásnak, ha a látogatással érdemben hozzájárulhatnak a viszony javításához.

A News.am híradásában az is olvasható, hogy az örmény önkormányzat "igazodik az örmény elnök döntéséhez". Ezzel összefüggésben Akopján Nikogosz elmondta: az örmény diaszpóra egyetért azzal, hogy Örményország felfüggesztette a diplomáciai kapcsolatait Magyarországgal. "Mást nem is lehetett tenni, annyira megalázó volt az örmények számára a magyar lépés. Bármelyik ország ezt tette volna" - mondta.
Belföld azeri kiadatás örmény balta